Joseph Bech

Joseph Bech (Diekirch, 1887ko otsailaren 17a - Luxenburgo, 1975eko martxoaren 8a) luxenburgotar politikari eta abokatua izan zen. Luxenburgoko lehen ministroa izan zen 1926tik 1937ra eta 1953tik 1958ra.

Zuzenbide ikasketak egin zituen Friburgon eta Parisen eta 1914tik abokatu gisa lan egin zuen. Urte horretan sartu zen Diputatuen Ganberan, Eskuineko Alderdiko kide gisa.

Lehen ministro izan zen 1926tik 1937ra, eta, gainera, hainbat ministerioz arduratu zen, hala nola Kanpo Arazoetarako ministerioaz. Alemaniaren inbasioaren ondorioz 1940an Frantziara ihes egin zuen. Ondoren, Portugalera, Estatu Batuetara eta Londresera joan zen. Londresen erbesteko gobernuko Kanpo Arazoetako ministroa izan zen eta BENELUXen Ituna sinatu zuen 1944an.

Europar Batasunaren sortzailetzat jotzen da. Messinako Konferentzian parte hartu zuen 1955ean.

Berriro ere lehen ministro izan zen 1953tik 1958ra, eta Dipuratuen Ganberako buru izan zen 1958tik 1964ra. 1960an Karlomagno Saria jaso zuen.

Kategoria:Luxenburgoko abokatuak
Kategoria:Luxenburgoko lehen ministroak
Kategoria:Luxenburgoko katolikoak
Kategoria:Ohorezko Legioko gurutze handiak